ΚΑΝΟΝΙΣΜΟΣ (ΕΚ) αριθ. 872/94 ΤΟΥ ΣΥΜΒΟΥΛΙΟΥ της 19ης Απριλίου 1994 για τροποποίηση των κανονισμών (ΕΟΚ) αριθ. 2089/84 και (ΕΟΚ) αριθ. 1739/85 όσον αφορά τον οριστικό δασμό αντιντάμπινγκ που έχει υποβληθεί στις εισαγωγές ορισμένων ένσφαιρων τριβέων καταγωγής Ιαπωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 14,

μετά από διαβουλεύσεις στο πλαίσιο της Συμβουλευτικής Επιτροπής,

Εκτιμώντας ότι:

Α. Διαδικασία (1) Το Συμβούλιο, με τον κανονισμό (ΕΟΚ) αριθ. 2685/90(2), έχει τροποποιήσει τον κανονισμό (ΕΟΚ) αριθ. 2089/84 (3) όσον αφορά τον οριστικό δασμό αντιντάμπινγκ που εφαρμόζεται στις εισαγωγές ένσφαιρων ακτινικών τριβέων μονής σειράς και βαθείας αύλακος, των οποίων η μεγαλύτερη εξωτερική διάμετρος δεν υπερβαίνει τα 30 mm καταγωγής, μεταξύ άλλων, Ιαπωνίας,

(2) Το Συμβούλιο, με τον κανονισμό (ΕΟΚ) αριθ. 2849/92 (4), έχει τροποποιήσει τον κανονισμό (ΕΟΚ) αριθ. 1739/85 (5), όσον αφορά τον οριστικό δασμό αντιντάμπινγκ που εφαρμόζεται στις εισαγωγές ένσφαιρων τριβέων, με μέγιστη εξωτερική διάμετρο υπερβαίνουσα τα 30 mm καταγωγής Ιαπωνίας.

(3) Με τους κανονισμούς (ΕΟΚ) αριθ. 2089/84 και (ΕΟΚ) 1739/85, έχει υποβληθεί ξεχωριστός μεμονωμένος δασμός όσον αφορά ιάπωνα εξαγωγέα καλούμενο Nippon Seiko Kabushiki Kaisha ο οποίος, με λατινικούς χαρακτήρες, αυτοαποκαλείτο Nippon Seiko KK ή Nippon Seiko Co Ltd, αντίστοιχα.

Β. Αίτηση για επανεξέταση. Αλλαγή ονομασίας (4) Η εταιρεία Nippon Seiko Kabushiki Kaisha ζήτησε να τροποποιηθούν οι ονομασίες με τις οποίες αναφέρεται στους προαναφερόμενους κανονισμούς. Η εν λόγω αίτηση για επανεξέταση βασίζεται στο γεγονός ότι, από τις 24 Σεπτεμβρίου 1991, το εν λόγω πρόσωπο της Ιαπωνίας αυτοαποκαλείται με λατινικούς χαρακτήρες "NSK Ltd".

(5) Η Επιτροπή έλαβε πληροφορίες από τις οποίες αποδεικνύεται σαφώς ότι η αλλαγή της ονομασίας της εταιρείας χρησιμοποιώντας λατινικούς χαρακτήρες δεν επέφερε καμία ματαβολή ούτε στο καταστατικό της εταιρείας ούτε στην ιαπωνική ονμασία της, Nippon Seiko Kabushiki Kaisha.

Γ. Διαδικασία (6) Βάσει των πληροφοριών που έλαβε, η Επιτροπή θεώρησε ότι υπάρχουν επαρκή αποδεικτικά στοιχεία μεταβολής των συνθηκών που δικαιολογούν μερική επανεξέταση, δυνάμει του άρθρου 14 του κανονισμού (ΕΟΚ) αριθ. 2423/88, των μέτρων που ισχύουν για την εν λόγω εταιρεία. Μετά από περαιτέρω εξέταση του θέματος, η Επιτροπή θεωρεί ότι τα εν λόγω μέτρα θα πρέπει να τροποποιηθούν ώστε να αντικατοπτρίζουν την αλλαγή της ονομασίας, με λατινικούς χαρακτήρες, της εταιρείας. Η άποψη αυτή επιβεβαιώνεται.

(7) Δεν προβλήθηκαν αντιρρήσεις όταν τα συμπεράσματα της επανεξέτασης κοινοποιήθηκαν στην κοινοτική βιομηχανία.

Δ. Τροποποίηση (8) Με βάση τα ανωτέρω, οι κανονισμοί (ΕΟΚ) αριθ. 2089/84 και (ΕΟΚ) αριθ. 1739/85 πρέπει να τροποποιηθούν.

(9) Οι δασμοί που επιβλήθηκαν με τον κανονισμό (ΕΟΚ) αριθ. 2089/84 και (ΕΟΚ) αριθ. 1739/85 δεν τροποποιούνται ή επιβεβαιώνονται κατά την έννοια του άρθρου 15 παράγραφος 1 του κανονισμού (ΕΟΚ) αριθ. 2423/88 και, συνεπώς, η ημερομηνία λήξης τους, δυνάμει της εν λόγω διατάξεως, παραμένει αμετάβλητη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 παράγραφος 2 του κανονισμού (ΕΟΚ) αριθ. 2089/94, οι όροι "Nippon Seiko KK" αντικαθίστανται από τους όρους "NSK Ltd".

Άρθρο 2

Στο άρθρο 1 παράγραφος 2 του κανονισμού (ΕΟΚ) αριθ. 1730/85, οι όροι "Nippon Seiko Co Ltd, Tokyo" αντικαθίστανται από τους όρους "NSK Ltd".

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 24 Σεπτεμβρίου 1991.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 19 Απριλίου 1994.

Για το Συμβούλιο

Ο Πρόεδρος

Θ. ΠΑΓΚΑΛΟΣ

(1) ΕΕ αριθ. L 209 της 2. 8. 1988, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 522/94 (ΕΕ αριθ. L 66 της 10. 3. 1994, σ. 10).

(2) ΕΕ αριθ. L 256 της 20. 9. 1990, σ. 1.

(3) ΕΕ αριθ. L 193 της 21. 7. 1994, σ. 1.

(4) ΕΕ αριθ. L 286 της 1. 10. 1992, σ. 2.

(5) ΕΕ αριθ. L 167 της 27. 6. 1985, σ. 3.